title: 2013/489/EU, Euratom: A Tanács és a Bizottság határozata ( 2013. július 22. ) az EU–Szerbia Stabilizációs és Társulási Tanács eljárási szabályzatának elfogadásáról szóló határozatra vonatkozó, az Európai Unió nevében a EU–Szerbia Stabilizációs és Társulási Tanácsban képviselendő álláspont kialakításáról

text:
               18.10.2013

               HU

               Az Európai Unió Hivatalos Lapja

               L 278/1

      A TANÁCS ÉS A BIZOTTSÁG HATÁROZATA

   (2013. július 22.)
   az EU–Szerbia Stabilizációs és Társulási Tanács eljárási szabályzatának elfogadásáról szóló határozatra vonatkozó, az Európai Unió nevében a EU–Szerbia Stabilizációs és Társulási Tanácsban képviselendő álláspont kialakításáról
   (2013/489/EU, Euratom)
   AZ EURÓPAI UNIÓ TANÁCSA,
   AZ EURÓPAI BIZOTTSÁG,
   tekintettel az Európai Unió működéséről szóló szerződésre és különösen annak 217. cikkére, összefüggésben a 218. cikke (8) bekezdésével és 218. cikke (9) bekezdésével,
   tekintettel az Európai Atomenergia-közösséget létrehozó szerződésre és különösen annak 101. cikkére,
   tekintettel az Európai Bizottság javaslatára,
   tekintettel a Tanácsnak az Európai Atomenergia-közösséget létrehozó szerződés 101. cikke alapján megadott jóváhagyására,
   tekintettel az egyrészről az Európai Közösségek és tagállamaik, másrészről a Szerb Köztársaság közötti stabilizációs és társulási megállapodás megkötéséről szóló, 2013. július 22-i 2013/490/EU, Euratom tanácsi és bizottsági határozatra és különösen (1) annak 3. cikke (1) bekezdésére,
   mivel:

               (1)

               Az egyrészről az Európai Közösségek és tagállamaik, másrészről a Szerb Köztársaság közötti stabilizációs és társulási megállapodás (a továbbiakban: a megállapodás) 119. cikke stabilizációs és társulási tanácsot hoz létre.

               (2)

               A megállapodás 120. cikke úgy rendelkezik, hogy a stabilizációs és társulási tanács elfogadja saját eljárási szabályzatát.

               (3)

               A megállapodás 122. cikke úgy rendelkezik, hogy a stabilizációs és társulási tanácsot egy stabilizációs és társulási bizottság segíti.

               (4)

               A megállapodás 122. cikke úgy rendelkezik, hogy a stabilizációs és társulási tanács eljárási szabályzatában meghatározza a stabilizációs és társulási bizottság feladatait, továbbá hogy a stabilizációs és társulási tanács bármely jogkörét a stabilizációs és társulási bizottságra ruházhatja.

               (5)

               A megállapodás 124. cikke úgy rendelkezik, hogy a stabilizációs és társulási tanács határozhat más különleges bizottság vagy testület létrehozásáról, amely segítheti feladatai elvégzésében. Rendelkezik továbbá arról, hogy a stabilizációs és társulási tanács az eljárási szabályzatában meghatározza az ilyen bizottságok vagy testületek összetételét és feladatait, valamint azok működési rendjét.

               (6)

               Az Európai Unióban és Szerbiában működő szociális partnerek, egyéb civil társadalmi szervezetek, valamint regionális és helyi hatóságok közötti párbeszéd és együttműködés nagyban elősegítheti ezek kapcsolatainak fejlesztését és az európai integráció elmélyítését.

               (7)

               Helyénvaló, hogy ez az együttműködés két konzultatív vegyes bizottság létrehozása révén kerüljön megszervezésre,

         ELFOGADTA EZT A HATÁROZATOT:
   Egyetlen cikk
   Az EU–Szerbia stabilizációs és társulási tanácsban az Európai Unió és az Európai Atomenergia-közösség nevében képviselendő, az EU–Szerbia Stabilizációs és Társulási Tanács eljárási szabályzatának elfogadásáról szóló határozattal kapcsolatos álláspontalapját a stabilizációs és társulási tanács e határozathoz csatolt mellékletben szereplő határozattervezete képezi.

      Kelt Brüsszelben, 2013. július 22-én.

            a Tanács részéről

            az elnök

         C. ASHTON

            a Bizottság részéről, az elnök nevében,

         C. MALMSTRÖM

            a Bizottság tagja

      (1)  A Hivatalos lap 14. oldalán található.

      TERVEZET
      AZ EU–SZERBIA STABILIZÁCIÓS ÉS TÁRSULÁSI TANÁCS
      1. SZÁMÚ HATÁROZATA
      …
      eljárási szabályzatának elfogadásáról
      A STABILIZÁCIÓS ÉS TÁRSULÁSI TANÁCS,
      tekintettel az egyrészről az Európai Közösségek és tagállamaik, másrészről a Szerb Köztársaság (a továbbiakban: Szerbia) közötti stabilizációs és társulási megállapodásra (a továbbiakban: a megállapodás), és különösen annak 119., 120., 122. és 124. cikkére,
      mivel a megállapodás … hatályba lépett,
      ELFOGADTA A KÖVETKEZŐ HATÁROZATOT:
      1. cikk
      Elnökség
      A stabilizációs és társulási tanács elnökségét 12 hónapos időszakokra felváltva az Európai Unió és tagállamai, valamint az Európai Atomenergia-közösség részéről az Európai Unió Külügyek Tanácsának elnöke, és Szerbia kormányának egy képviselője látja el. Az első időszak a stabilizációs és társulási tanács első ülésének napján kezdődik és 2013. december 31-ig tart.
      2. cikk
      Ülések
      A stabilizációs és társulási tanács miniszteri szinten évente egyszer ülésezik. A stabilizációs és társulási tanács a felek egyetértésével bármely fél kérésére különleges ülésszakokat tarthat. Ha a felek másképp nem állapodnak meg, a stabilizációs és társulási tanács valamennyi ülését az Európai Unió Tanácsa üléseinek szokásos helyszínén kell tartani mindkét fél által közösen meghatározott időpontban. A stabilizációs és társulási tanács üléseit a stabilizációs és társulási tanács titkársága az elnökkel egyetértésben hívja össze.
      3. cikk
      Képviselet
      Amennyiben a stabilizációs és társulási tanács tagjai nem tudnak megjelenni az ülésen, képviselőket küldhetnek maguk helyett. Amennyiben egy tag valamely ülésen képviseltetni kívánja magát, az érintett ülést megelőzően közölnie kell az elnökkel képviselője nevét. A stabilizációs és társulási tanács tagjának képviselője az adott tag valamennyi jogát gyakorolhatja.
      4. cikk
      Küldöttségek
      A stabilizációs és társulási tanács tagjait tisztviselők kísérhetik. Az elnököt az üléseket megelőzően tájékoztatni kell a felek küldöttségének tervezett összetételéről. A stabilizációs és társulási tanács ülésén az Európai Beruházási Bank egy képviselője megfigyelőként részt vesz, amennyiben a napirenden a Bankot érintő ügyek is szerepelnek. A stabilizációs és társulási tanács tagsággal nem rendelkező személyeket is meghívhat üléseire, hogy bizonyos témakörökben tájékoztatást nyújtsanak.
      5. cikk
      Titkárság
      Az Európai Unió Tanácsa Főtitkárságának egy tisztviselője és Szerbia Európai Unió melletti képviseletének egy tisztviselője együttesen látják el a stabilizációs és társulási tanács titkári feladatait.
      6. cikk
      Levelezés
      A stabilizációs és társulási tanácsnak címzett leveleket a stabilizációs és társulási tanács elnökének, az Európai Unió Tanácsa Főtitkárságának címére kell küldeni.
      A két titkár gondoskodik arról, hogy a levelezés eljusson a stabilizációs és társulási tanács elnökéhez, és adott esetben azt körbeküldik a stabilizációs és társulási tanács többi tagjának. Az ilyen módon körbeküldött levelezést elküldik továbbá a Bizottság Főtitkárságának, a tagállamok állandó képviseleteinek, valamint Szerbia Európai Unió melletti képviseletének.
      A stabilizációs és társulási tanács elnökének közleményeit a titkárok elküldik a címzetteknek, és adott esetben a második bekezdésben megjelöltek alapján a stabilizációs és társulási tanács többi tagjának is.
      7. cikk
      Nyilvánosság
      Eltérő határozat hiányában a stabilizációs és társulási tanács ülései nem nyilvánosak.
      8. cikk
      Az ülések napirendje
      (1)   Az elnök minden üléshez előzetes napirendet készít. Az előzetes napirendet a stabilizációs és társulási tanács titkárai az ülés kezdetét legalább 15 nappal megelőzően eljuttatják a 6. cikkben említett címzetteknek. Az előzetes napirend azokat a napirendi pontokat tartalmazza, amelyeknek a napirendi pontok közé való felvételére vonatkozóan az elnök kérést kapott az ülés kezdetét legalább 21 nappal megelőzően. Ugyanakkor az előzetes napirendbe csak azok a pontok kerülnek be, amelyek kísérő dokumentumait legkésőbb a napirend elküldésének időpontjáig eljuttatják a titkároknak. A napirendet a stabilizációs és társulási tanács fogadja el az ülések elején. Amennyiben arról a felek megállapodnak, az ideiglenes napirenden nem szereplő pontot is felvehetnek a napirendre.
      (2)   Az elnök a felekkel egyetértésben az adott ügy sajátosságaira való tekintettel lerövidítheti az (1) bekezdésben meghatározott határidőket.
      9. cikk
      Jegyzőkönyv
      Valamennyi ülés jegyzőkönyvtervezetét a két titkár készíti el. A jegyzőkönyvben az egyes napirendi pontok tekintetében főszabályként a következőket kell feltüntetni:

                  —

                  a stabilizációs és társulási tanácshoz benyújtott dokumentumok,

                  —

                  azok a nyilatkozatok, amelyeknek jegyzőkönyvbe való felvételét a stabilizációs és társulási tanács valamely tagja kérte,

                  —

                  a meghozott határozatok, a megtett ajánlások, az elfogadott nyilatkozatok és következtetések.

            A jegyzőkönyvtervezetet jóváhagyás céljából be kell nyújtani a stabilizációs és társulási tanácsnak. A jóváhagyást követően a jegyzőkönyvet az elnök és a két titkár aláírásával látja el. A jegyzőkönyvet az Európai Unió Tanácsa Főtitkárságának irattárában helyezik el, amely a stabilizációs és társulási tanács dokumentumainak letéteményese. A 6. cikkben említett minden címzettnek el kell juttatni egy hitelesített másolatot.
      10. cikk
      Határozatok és ajánlások
      (1)   A stabilizációs és társulási tanács a felek közös egyetértésével hozza meg határozatait és tesz ajánlásokat. A stabilizációs és társulási tanács írásbeli eljárás útján is hozhat határozatokat és tehet ajánlásokat, amennyiben a felek megegyeznek erről.
      (2)   A stabilizációs és társulási tanács határozatai és ajánlásai a stabilizációs és társulási megállapodás 121. cikke szerint a „határozat” illetve „ajánlás” címet viselik, amelyet egy sorszám, elfogadásuk dátuma, valamint tárgyuk megjelölése követ. A stabilizációs és társulási tanács határozatait és ajánlásait az elnök írja alá és a két tikár hitelesíti. A határozatokat és az ajánlásokat továbbítani kell a fenti 6. cikkben említett valamennyi címzettnek. A felek maguk dönthetnek a stabilizációs és társulási tanács határozatainak és ajánlásainak saját, hivatalos kiadványukban való közzétételéről.
      11. cikk
      Nyelvek
      A stabilizációs és társulási tanács hivatalos nyelvei a felek hivatalos nyelvei. Eltérő határozat hiányában a stabilizációs és társulási tanács tanácskozásait az említett a nyelveken elkészített dokumentációra alapozza.
      12. cikk
      Költségek
      Az Európai Unió és Szerbia maga viseli a stabilizációs és társulási tanács ülésein való részvétellel kapcsolatosan felmerülő saját költségeit, mind a személyzeti, utazási és ellátási kiadásokra, mind a postai és távközlési kiadásokra vonatkozóan. Az üléseken történő tolmácsolással, valamint a dokumentumok fordításával és sokszorosításával kapcsolatos kiadások az Európai Uniót terhelik, ez alól kivételt képeznek a szerb nyelvre történő tolmácsolás és fordítás költségei, amelyek Szerbiát terhelik. Az ülések szervezésével kapcsolatosan felmerülő egyéb kiadások az üléseknek otthont adó felet terhelik.
      13. cikk
      Stabilizációs és társulási bizottság
      (1)   A stabilizációs és társulási bizottság létrejön azzal a céllal, hogy segítse a stabilizációs és társulási tanácsot feladatainak végrehajtásában. A bizottság egyrészről az Európai Unió Tanácsának képviselőiből és az Európai Bizottság képviselőiből, másrészről Szerbia kormányának képviselőiből áll, rendszerint főtisztviselői szinten.
      (2)   A stabilizációs és társulási bizottság előkészíti a stabilizációs és társulási tanács üléseit és tanácskozásait, szükség esetén végrehajtja a stabilizációs és társulási tanács határozatait, valamint általánosságban véve biztosítja a társulási kapcsolat folytonosságát és a stabilizációs és társulási megállapodás megfelelő működését. Foglalkozik minden olyan kérdéssel, amelyre a stabilizációs és társulási tanács felhívja a figyelmét, valamint bármely egyéb olyan problémával, amely a stabilizációs és társulási megállapodás napi szintű végrehajtása során felmerülhet. A bizottság javaslatait és minden határozat- vagy ajánlástervezetét benyújtja elfogadásra a stabilizációs és társulási tanácsnak.
      (3)   Olyan esetekben, amikor a stabilizációs és társulási megállapodás konzultációs kötelezettségre vagy konzultációs lehetőségre utal, a konzultációra a stabilizációs és társulási bizottság keretein belül kerülhet sor. A felek megállapodásával a konzultáció a stabilizációs és társulási tanács keretein belül is tovább folytatható.
      (4)   A stabilizációs és társulási bizottság eljárási szabályzata e határozat mellékletét képezi.
      14. cikk
      Az Európai Gazdasági és Szociális Bizottság és a szerbiai szociális partnerek és egyéb civil társadalmi szervezetek képviselőiből álló konzultatív vegyes bizottság
      (1)   Az Európai Gazdasági és Szociális Bizottság és a szerbiai szociális partnerek és egyéb civil társadalmi szervezetek képviselőiből álló konzultatív vegyes bizottság létrejön azzal a feladattal, hogy támogassa a stabilizációs és társulási tanács munkáját az Európai Unióban és Szerbiában működő szociális partnerek és egyéb civil társadalmi szervezetek közötti párbeszéd és együttműködés elősegítése céljából. E párbeszéd és együttműködés kiterjed az Európai Unió és Szerbia közötti kapcsolatoknak a stabilizációs és társulási megállapodás végrehajtásával összefüggésben felmerülő minden releváns kérdésére. E párbeszéd és együttműködés különösen a következőkre irányul:

                  a)

                  a szerbiai szociális partnerek és más civil társadalmi szervezetek felkészítése a jövőbeni európai uniós tagság keretében folytatandó tevékenységre;

                  b)

                  a szerbiai szociális partnerek és más civil társadalmi szervezetek felkészítése az Európai Gazdasági és Szociális Bizottság munkájában való részvételre Szerbia csatlakozását követően;

                  c)

                  információcsere a kölcsönös érdeklődésre számot tartó kérdésekről, különösen a csatlakozási folyamat legfrissebb fejleményeivel kapcsolatban, valamint a szerbiai szociális partnerek és egyéb civil társadalmi szervezetek felkészítése erre a folyamatra;

                  d)

                  egyfelől a szerbiai szociális partnerek és egyéb civil társadalmi szervezetek, másfelől a tagállamok szociális partnerei és egyéb civil társadalmi szervezetei között a tapasztalatok és bevált gyakorlatok cseréje, valamint a strukturált párbeszéd ösztönzése egyebek mellett azokon a meghatározott területeken folytatott hálózatépítés révén, amely területeken a közvetlen kapcsolatok és együttműködés jelenthetik egyes problémák megoldásának leghatékonyabb módját;

                  e)

                  bármely más, a stabilizációs és társulási megállapodás végrehajtása során és az előcsatlakozási stratégia keretében felmerülő, a felek bármelyike által javasolt releváns kérdés megvitatása.

            (2)   Az (1) bekezdésben említett konzultatív vegyes bizottság az Európai Gazdasági és Szociális Bizottság kilenc képviselőjéből és a szerbiai szociális partnerek és egyéb civil társadalmi szervezetek kilenc képviselőjéből áll. A konzultatív vegyes bizottság megfigyelőket is meghívhat a bizottságba.
      (3)   Az (1) bekezdésben említett konzultatív vegyes bizottság a stabilizációs és társulási tanács által kezdeményezett konzultáció alapján vagy – a gazdasági és társadalmi körök közötti párbeszéd előmozdítása tekintetében – saját kezdeményezésére látja el feladatait.
      (4)   Az (1) bekezdésben említett konzultatív vegyes bizottság összetételének mind az Európai Unió, mind Szerbia vonatkozásában a lehető legpontosabban tükröznie kell a különböző szociális partnereket és egyéb civil társadalmi szervezeteket. A szerbiai tagokat Szerbia kormánya jelöli hivatalosan, a szociális partnerek és egyéb civil társadalmi szervezetek javaslatai alapján. E javaslatok a szociális partnerek és egyéb civil társadalmi szervezetek közötti inkluzív és átlátható kiválasztási eljárás alapján kerülnek kialakításra.
      (5)   Az (1) bekezdésben említett konzultatív vegyes bizottság társelnöki tisztét az Európai Gazdasági és Szociális Bizottság egy tagja és a szerbiai szociális partnerek és egyéb civil társadalmi szervezetek egy képviselője tölti be.
      (6)   Az (1) bekezdésben említett konzultatív vegyes bizottság elfogadja eljárási szabályzatát.
      (7)   Egyrészről az Európai Gazdasági és Szociális Bizottság, másrészről Szerbia kormánya egyaránt fedezik küldötteiknek a konzultatív vegyes bizottság és annak munkacsoportjai ülésein való részvétele kapcsán felmerülő költségeiket tekintettel a személyzeti, úti- és tartózkodási költségekre.
      (8)   A tolmácsolási és fordítási költségekre vonatkozó részletes szabályok az (1) bekezdésben említett konzultatív vegyes bizottság eljárási szabályzatában kerülnek meghatározásra. Az ülések megszervezésével kapcsolatos egyéb tárgyi kiadásokat az ülést rendező fél viseli.
      15. cikk
      Az Európai Unió Régiók Bizottságának és a szerbiai helyi és regionális hatóságoknak a képviselőiből álló konzultatív vegyes bizottság
      (1)   Az Európai Unió Régiók Bizottságának és a szerbiai helyi és regionális hatóságoknak a képviselőiből álló konzultatív vegyes bizottság létrejön, azzal a feladattal, hogy támogassa a stabilizációs és társulási tanács munkáját az Európai Unióban és Szerbiában működő helyi és regionális hatóságok közötti párbeszéd és együttműködés elősegítése céljából. E párbeszéd és együttműködés különösen a következőkre irányul:

                  a)

                  a szerbiai helyi és regionális hatóságok felkészítése a jövőbeni európai uniós tagság keretében folytatandó tevékenységre;

                  b)

                  a szerbiai helyi és regionális hatóságok felkészítése a Régiók Bizottságának munkájában való részvételre Szerbia csatlakozását követően;

                  c)

                  információcsere a kölcsönös érdeklődésre számot tartó kérdésekről, különösen a csatlakozási folyamat legfrissebb fejleményeiről és azon szakpolitikákkal kapcsolatban, amelyekre vonatkozóan a Szerződések a Régiók Bizottságával való konzultációról rendelkeznek, valamint a szerbiai helyi és regionális hatóságok felkészítése ezekre a szakpolitikákra;

                  d)

                  egyfelől a szerbiai helyi és regionális hatóságok, másfelől a tagállamokban működő helyi és regionális hatóságok közötti tapasztalatcsere és többoldalú strukturált párbeszéd ösztönzése egyebek mellett azokon a meghatározott területeken folytatott hálózatépítés révén, amely területeken a szerbiai helyi és regionális hatóságok és a tagállami helyi és regionális hatóságok közötti közvetlen kapcsolatok és együttműködés jelenthetik egyes kölcsönös érdeklődésre számot tartó problémák megoldásának leghatékonyabb módját;

                  e)

                  a szerbiai helyi és regionális hatóságok és a tagállami helyi és regionális hatóságok közötti, a régióközi együttműködéssel kapcsolatos rendszeres információcsere biztosítása;

                  f)

                  a tapasztalatok és tudás cseréjének támogatása azokon a szakterületeken, amelyeken az Európai Unió működéséről szóló szerződés a Régiók Bizottságával való konzultációról rendelkezik egyrészt a szerbiai helyi és regionális hatóságok, másrészt a tagállamok helyi és regionális hatóságai között, különös tekintettel a helyi és regionális fejlesztési tervek vagy stratégiák elkészítésére vonatkozó ismeretekre és technikákra, valamint az előcsatlakozási és strukturális alapok lehető leghatékonyabb felhasználására;

                  g)

                  a szerbiai helyi és regionális hatóságok támogatása információcsere segítségével, a szubszidiaritás elvének a regionális és helyi szinten történő, az élet minden területére kiterjedő gyakorlati alkalmazása tekintetében;

                  h)

                  bármely más, a stabilizációs és társulási megállapodás végrehajtása során és az előcsatlakozási stratégia keretében felmerülő, a felek bármelyike által javasolt releváns kérdés megvitatása.

            (2)   Az (1) bekezdésben említett konzultatív vegyes bizottság egyrészt a Régiók Bizottságának hét képviselőjéből, másrészt a szerbiai helyi és regionális hatóságok hét választott képviselőjéből áll. Ezzel egyenlő számban póttagok kerülnek kinevezésre.
      (3)   Az (1) bekezdésben említett konzultatív vegyes bizottság a stabilizációs és társulási tanács által kezdeményezett konzultáció alapján vagy – a regionális és helyi hatóságok közötti párbeszéd támogatása tekintetében – saját kezdeményezésére látja el tevékenységeit.
      (4)   Az (1) bekezdésben említett konzultatív vegyes bizottság ajánlásokat tehet a stabilizációs és társulási tanácsnak.
      (5)   Az (1) bekezdésben említett konzultatív vegyes bizottság összetételének mind az Európai Unió, mind Szerbia vonatkozásában pontosan tükröznie kell a helyi és regionális hatóságok különböző szintjeit. A szerbiai tagokat Szerbia kormánya jelöli hivatalosan, a szerbiai helyi és regionális hatóságokat képviselő szervezetek javaslatai alapján. E javaslatok a helyi és regionális képviseleti mandátummal felruházott képviselők közötti inkluzív és átlátható kiválasztási eljárás alapján kerülnek kialakításra.
      (6)   Az (1) bekezdésben említett konzultatív vegyes bizottság elfogadja eljárási szabályzatát.
      (7)   Az (1) bekezdésben említett konzultatív vegyes bizottság társelnöki tisztét a Régiók Bizottságának egy tagja és a szerbiai helyi és regionális hatóságok egy képviselője tölti be.
      (8)   Egyrészről a Régiók Bizottsága, másrészről Szerbia kormánya egyaránt fedezik küldötteiknek az (1) bekezdésben említett konzultatív vegyes bizottság ülésein való részvétele kapcsán felmerülő költségeit, különös tekintettel az úti- és tartózkodási költségekre.
      (9)   A tolmácsolási és fordítási költségekre vonatkozó részletes szabályok az (1) bekezdésben említett konzultatív vegyes bizottság eljárási szabályzatában kerülnek meghatározásra. Az ülések megszervezésével kapcsolatos egyéb tárgyi kiadásokat az ülést rendező fél viseli.

         Kelt

               a stabilizációs és társulási tanács részéről

               az elnök

         MELLÉKLET
         AZ EU–SZERBIA STABILIZÁCIÓS ÉS TÁRSULÁSI TANÁCS 1. SZÁMÚ HATÁROZATÁHOZ
         …
         A stabilizációs és társulási bizottság eljárási szabályzata
         1. cikk
         Elnökség
         A stabilizációs és társulási bizottság elnöke 12 hónapos időszakokra felváltva az Európai Unió és tagállamai, valamint az Európai Atomenergia-közösség részéről az Európai Bizottság egy képviselője, illetve Szerbia kormányának egy képviselője. Az első időszak a stabilizációs és társulási tanács első ülésének napján kezdődik és 2013. december 31-ig tart.
         2. cikk
         Ülések
         A stabilizációs és társulási bizottság a felek megegyezésével akkor ülésezik, amikor a körülmények úgy kívánják. A stabilizációs és társulási bizottság valamennyi ülését a felek által közösen meghatározott helyszínen és időpontban tartják. A stabilizációs és társulási bizottság üléseit az elnök hívja össze.
         3. cikk
         Küldöttségek
         Az elnököt az üléseket megelőzően tájékoztatni kell a felek küldöttségének tervezett összetételéről.
         4. cikk
         Titkárság
         A stabilizációs és társulási bizottság titkárságát az Európai Bizottság egy tisztviselője, valamint Szerbia kormányának egy tisztviselője közösen alkotja. Az e határozatban említett, a stabilizációs és társulási bizottság elnökének címzett és a tőle származó közleményeket megküldik a stabilizációs és társulási bizottság titkárainak és a stabilizációs és társulási tanács titkárainak, valamint elnökének.
         5. cikk
         Nyilvánosság
         Eltérő határozat hiányában a stabilizációs és társulási bizottság ülései nem nyilvánosak.
         6. cikk
         Az ülések napirendje
         (1)   Az elnök minden üléshez előzetes napirendet készít. Az előzetes napirendet a stabilizációs és társulási bizottság titkárai az ülés kezdetét legalább 15 nappal megelőzően eljuttatják a 4. cikkben említett címzetteknek. Az előzetes napirend azokat a napirendi pontokat tartalmazza, amelyeknek a napirendi pontok közé való felvételére vonatkozóan az elnök kérést kapott az ülés kezdetét legalább 21 nappal megelőzően. Ugyanakkor az előzetes napirendbe csak azok a pontok kerülnek be, amelyek kísérő dokumentumait legkésőbb a napirend elküldésének időpontjáig eljuttatják a titkároknak. A stabilizációs és társulási bizottság felkérhet szakértőket arra, hogy adott témában tájékoztatás céljából részt vegyenek az ülésen. A napirendet a stabilizációs és társulási bizottság fogadja el az ülés elején. Amennyiben arról a felek megállapodnak, az ideiglenes napirenden nem szereplő pontot is felvehetnek a napirendre.
         (2)   Az elnök a felekkel egyetértésben az adott ügy sajátosságaira való tekintettel lerövidítheti az (1) bekezdésben meghatározott határidőket.
         7. cikk
         Jegyzőkönyv
         Minden ülésről jegyzőkönyvet kell készíteni, amelyet a stabilizációs és társulási bizottság által levont következtetésekről az elnök által készített összefoglalóra kell alapozni. Miután a stabilizációs és társulási bizottság elfogadja a jegyzőkönyvet, az elnök és a titkárok aláírják, majd mindkét fél iktatja. A jegyzőkönyv egy példányát a 4. cikkben említett minden címzettnek el kell juttatni.
         8. cikk
         Határozatok és ajánlások
         Azon különleges esetekben, amikor a stabilizációs és társulási megállapodás 122. cikke alapján a stabilizációs és társulási tanács határozathozatalra, illetve ajánlástételre hatalmazza fel a stabilizációs és társulási bizottságot, e jogszabályokat címmel kell ellátni, amely a sorszámmal ellátott „határozat”, illetve „ajánlás” szóból, elfogadásának dátumából, valamint a tárgy leírásából áll. A határozatokat és ajánlásokat a felek közös megegyezéssel fogadják el. A stabilizációs és társulási bizottság írásbeli eljárás útján is hozhat határozatokat és tehet ajánlásokat, amennyiben a felek megegyeznek erről. A stabilizációs és társulási bizottság határozatait és ajánlásait az elnök írja alá és a két titkár hitelesíti, majd azokat a 4. cikkben említett valamennyi címzettnek továbbítják. A felek dönthetnek a stabilizációs és társulási bizottság határozatainak és ajánlásainak saját hivatalos kiadványukban való közzétételéről.
         9. cikk
         Költségek
         Az Európai Unió és Szerbia maga viseli a stabilizációs és társulási bizottság ülésein való részvétellel kapcsolatosan felmerülő költségeket, mind a személyzeti, utazási és ellátási kiadásokra, mind a postai és távközlési kiadásokra vonatkozóan. Az üléseken történő tolmácsolással, valamint a dokumentumok fordításával és sokszorosításával kapcsolatos kiadások az Európai Uniót terhelik, ez alól kivételt képeznek a szerb nyelvre történő tolmácsolás és fordítás költségei, amelyek Szerbiát terhelik. Az ülések szervezésével kapcsolatosan felmerülő egyéb kiadások az üléseknek otthont adó felet terhelik.
         10. cikk
         Albizottságok és különleges munkacsoportok
         A stabilizációs és társulási bizottság saját felügyelete alatt működő albizottságokat vagy különleges munkacsoportokat hozhat létre, amelyek minden egyes ülésük után beszámolót nyújtanak be a bizottságnak. A stabilizációs és társulási bizottság dönthet valamennyi albizottság vagy munkacsoport megszüntetéséről, azok hatáskörének meghatározásáról vagy módosításáról, illetve a bizottság feladatainak végrehajtásában való segítségnyújtás céljával további albizottságok vagy munkacsoportok létrehozásáról. Ezek az albizottságok és munkacsoportok nem rendelkeznek döntéshozói hatáskörrel.

      Melléklet
      kizárólag a Tanács tájékoztatására

         TERVEZET
         AZ EU–SZERBIA STABILIZÁCIÓS ÉS TÁRSULÁSI BIZOTTSÁG 1/2013. HATÁROZATA
         (2013. hónap nap.)
         albizottságok és különleges munkacsoport létrehozásáról
         A STABILIZÁCIÓS ÉS TÁRSULÁSI BIZOTTSÁG,
         tekintettel az egyrészről az Európai Unió és tagállamai, másrészről a Szerb Köztársaság közötti stabilizációs és társulási megállapodásra és különösen annak 123. cikkére,
         tekintettel a stabilizációs és társulási bizottság eljárási szabályzatára és különösen annak 10. cikkére,
         A KÖVETKEZŐKÉPPEN HATÁROZOTT:
         Egyetlen cikk
         Az I. mellékletben felsorolt albizottságok és különleges munkacsoport létrehozásra kerülnek. Hatáskörük meghatározása a II. mellékletben található.

            Kelt ….-ban/-ben, 2013. hónap nap -án/-én.

                  a stabilizációs és társulási bizottság részéről

                  az elnök

         I. MELLÉKLET

            EU–SZERBIA STABILIZÁCIÓS ÉS TÁRSULÁSI MEGÁLLAPODÁS

            Multidiszciplináris albizottsági struktúra

                     Megnevezés

                     Tárgyalt kérdések

                     STM cikk

                                 1.

                                 Kereskedelem, ipar, vámügy és adózás

                     Az áruk szabad mozgása

                        18. cikk

                     Ipari termékek

                     19–23. cikk

                     Kereskedelmi kérdések

                     34–48. cikk

                     Szabványosítás, metrológia, akkreditáció, hitelesítés, megfelelőségértékelés és piacfelügyelet

                        77. cikk

                     Ipari együttműködés

                        94. cikk

                     Kkv-k

                        95. cikk

                     Turizmus

                        96. cikk

                     Vámok

                        99. cikk

                     Adózás

                        100. cikk

                     Származási szabályok

                     3. jegyzőkönyv

                     Vámügyi kérdésekben való közigazgatási segítségnyújtás

                     6. jegyzőkönyv

                                 2.

                                 Mezőgazdaság és halászat

                     Mezőgazdasági termékek széles értelemben (sensu lato)

                     24. cikk, 26. cikk (1) és (4) bekezdés, 27. cikk (1) bekezdés, 31., 32. és 35. cikk

                     Mezőgazdasági termékek szűkebb értelemben (sensu stricto)

                     26. cikk (2) és (3) bekezdés, valamint 27. cikk (2) bekezdés

                     Halászati termékek

                     29. és 30. cikk

                     Feldolgozott mezőgazdasági termékek

                     25. cikk, 1. jegyzőkönyv

                     Bor

                     28. cikk és 2. jegyzőkönyv

                     A mezőgazdasági és halászati termékekre, valamint bortól és szeszes italoktól különböző élelmiszerekre vonatkozó földrajzi jelzés oltalma

                        33. cikk

                     Mezőgazdaság és az agráripari ágazat, állat- és növényegészségügyi kérdések

                        97. cikk

                     Halászati együttműködés

                        98. cikk

                     Élelmiszer-biztonság

                                 3.

                                 Belső piac és verseny

                     Letelepedési jog

                     52–58. cikk

                     Szolgáltatásnyújtás

                     59–61. cikk

                     Az STM V. címével kapcsolatos egyéb kérdések

                     65–71. cikk

                     A jogszabályok közelítése és jogérvényesítés

                        72. cikk

                     Versenyszabályok

                     73–74. cikk, 5. jegyzőkönyv

                     Szellemi, ipari és kereskedelmi tulajdonjogok

                        75. cikk

                     Közbeszerzés

                        76. cikk

                     Banki, biztosítási és egyéb pénzügyi szolgáltatások

                        91. cikk

                     Fogyasztóvédelem

                        78. cikk

                     Közegészségügy

                                 4.

                                 Gazdasági és pénzügyi kérdések, statisztika

                     Tőkemozgások és fizetési műveletek

                     62–64. cikk

                     Gazdaságpolitika

                        89. cikk

                     Statisztikai együttműködés

                        90. cikk

                     Beruházásfejlesztés és -védelem

                        93. cikk

                     Pénzügyi együttműködés

                     115–118. cikk

                     Audit és pénzügyi ellenőrzés

                        92. cikk

                                 5.

                                 Jogérvényesülés, szabadság és biztonság

                     Igazságszolgáltatás és alapvető jogok

                     Rendőrségi és igazságügyi együttműködés

                     Jogállamiság

                        80. cikk

                     Adatvédelem

                        81. cikk

                     Vízum, határellenőrzés, menekültügy és migráció

                        82. cikk

                     Illegális bevándorlás és visszafogadás

                        83. cikk

                     Pénzmosás

                        84. cikk

                     Kábítószerek

                        85. cikk

                     Terrorizmus elleni küzdelem

                        87. cikk

                     Bűnözés és egyéb illegális tevékenységek

                        86. cikk

                                 6.

                                 Kutatás és innováció, információs társadalom és társadalompolitika

                     A munkavállalók mozgása

                     49–51. cikk

                     Munkafeltételek és esélyegyenlőség

                        79. cikk

                     Szociális együttműködés

                        101. cikk

                     Oktatás és képzés

                        102. cikk

                     Kulturális együttműködés

                        103. cikk

                     Tájékoztatás és kommunikáció

                        107. cikk

                     Audiovizuális együttműködés

                        104. cikk

                     Elektronikus kommunikációs hálózatok és szolgáltatások

                        106. cikk

                     Információs társadalom

                        105. cikk

                     Kutatás és innováció

                        112. cikk

                                 7.

                                 Közlekedés, energia, környezetvédelem, éghajlat-politika és regionális fejlesztés

                            (1)

                     Közlekedés

                     52., 55., 61., 108. cikk és 4. jegyzőkönyv

                     Energia

                        109. cikk

                     Nukleáris biztonság

                        110. cikk

                     Környezet

                        111. cikk

                     Éghajlat-politika

                     109. és 111. cikk

                     Regionális és helyi fejlesztés

                        113. cikk

            A különleges munkacsoport struktúrája

                     Megnevezés

                     Tárgyalt kérdések

                     STM cikk

                     A közigazgatás reformjával foglalkozó különleges munkacsoport

                     A közigazgatási reformja

                     VI. cím – Jogszabályok közelítése és jogérvényesítés, 72. cikk, valamint VII. cím – Jogérvényesülés, szabadság és biztonság, 80. cikk, 114. cikk

         II. MELLÉKLET

            AZ EU–SZERBIA ALBIZOTTSÁGOK ÉS KÜLÖNLEGES MUNKACSOPORTOK HATÁSKÖRÉNEK MEGHATÁROZÁSA

            Összetétel és elnökség

         Az albizottságok és a közigazgatás reformjával foglalkozó különleges munkacsoport az Európai Bizottság és Szerbia kormányának képviselőiből áll. Az albizottságok elnökségét társelnökként a két fél együttesen tölti be. A tagállamokat tájékoztatják és meghívják az albizottságok és a közigazgatás reformjával foglalkozó különleges munkacsoport üléseire.

            Titkárság

         Az egyes albizottságok és a közigazgatás reformjával foglalkozó különleges munkacsoport titkárságát az Európai Bizottság egy tisztviselője, valamint Szerbia kormányának egy tisztviselője közösen alkotja.
         Az albizottságokat és a közigazgatás reformjával foglalkozó különleges munkacsoportot érintő minden közleményt el kell juttatni az érintett albizottság titkárainak.

            Ülések

         Az albizottságok és a közigazgatás reformjával foglalkozó különleges munkacsoport a felek megegyezésével akkor üléseznek, ha a körülmények úgy kívánják. Az albizottságok és a közigazgatás reformjával foglalkozó különleges munkacsoport valamennyi ülését a felek által meghatározott helyszínen és időpontban tartják.
         Mindkét fél egyetértésével az albizottságok és a közigazgatás reformjával foglalkozó különleges munkacsoport felkérhetnek szakértőket arra, hogy adott témában információnyújtás céljából részt vegyenek az ülésen.

            Témák

         Az albizottságok a multidiszciplináris albizottsági struktúrában felsorolt témakörök alapján vitatják meg az STM különböző területeivel kapcsolatos kérdéseket. Minden témakörön belül értékelik az Európai Unió jogszabályaihoz való közelítést, azok végrehajtását és érvényesítését, valamint a vonatkozó IPA-projektek programozásával és végrehajtásával kapcsolatos legfontosabb kérdéseket. Az albizottságok megvizsgálják a megfelelő ágazatokban esetlegesen felmerülő problémákat, és ajánlásokat tesznek a lehetséges intézkedésekre.
         Az albizottságok a közösségi vívmányok további értelmezésének fórumául is szolgálnak, valamint megvizsgálják a Szerbia által az STM-ben tett kötelezettségvállalásokkal összhangban a közösségi vívmányoknak való megfelelésben elért előrelépést.
         A közigazgatás reformjával foglalkozó különleges munkacsoport megvitatja a közigazgatás reformjával kapcsolatos kérdéseket, és javaslatot tesz a lehetséges következő intézkedésekre.

            Jegyzőkönyv

         Minden ülésről jegyzőkönyv készül, amelyet az ülést követően el kell fogadni. Az albizottság vagy a közigazgatás reformjával foglalkozó különleges munkacsoport titkára a jegyzőkönyv egy másolatát eljuttatja a stabilizációs és társulási bizottság titkárának.

            Nyilvánosság

         Eltérő határozat hiányában az albizottságok és a közigazgatás reformjával foglalkozó különleges munkacsoport ülései nem nyilvánosak.

         (1)  Az STM 4. jegyzőkönyvének alkalmazása céljából ez az albizottság mint az e jegyzőkönyv 21. cikkében említett különleges albizottság fog működni.


title: 2010/274/CFSP: A Tanács 2010/274/KKBP határozata (2010. május 12.) az Európai Uniónak a rafahi átkelőhelyen működő határőrizeti segítségnyújtó missziója (EU BAM Rafah) létrehozásáról szóló 2005/889/KKBP együttes fellépés módosításáról és meghosszabbításáró)

text:
               13.5.2010

               HU

               Az Európai Unió Hivatalos Lapja

               L 119/22

         A TANÁCS 2010/274/KKBP HATÁROZATA
   (2010. május 12.)
   az Európai Uniónak a rafahi átkelőhelyen működő határőrizeti segítségnyújtó missziója (EU BAM Rafah) létrehozásáról szóló 2005/889/KKBP együttes fellépés módosításáról és meghosszabbításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére, valamint 43. cikkének (2) bekezdésére,
   mivel:

               (1)

               A Tanács 2005. november 25-én elfogadta az Európai Uniónak a rafahi átkelőhelyen működő határőrizeti segítségnyújtó missziója (EU BAM Rafah) létrehozásáról szóló 2005/889/KKBP együttes fellépést (1).

               (2)

               A Tanács 2008. november 10-én elfogadta a 2005/889/KKBP együttes fellépés módosításáról és 2009. november 24-ig történő meghosszabbításáról szóló 2008/862/KKBP együttes fellépést (2).

               (3)

               A Tanács 2009. november 20-án elfogadta a 2005/889/KKBP együttes fellépés módosításáról és 2010. május 24-ig történő meghosszabbításáról szóló 2009/854/KKBP együttes fellépést (3).

               (4)

               Az EU BAM Rafahot jelenlegi megbízatása alapján 2011. május 24-ig újra meg kell hosszabbítani.

               (5)

               Meg kell határozni az EU BAM Rafahhal kapcsolatos kiadások fedezésére szánt pénzügyi referenciaösszeget a 2010. május 25-től2011. május 24-ig terjedő időszakra,

         ELFOGADTA EZT A HATÁROZATOT:
   1. cikk
   A 2005/889/KKBP együttes fellépés a következőképpen módosul:

               1.

               A 2. cikk első bekezdésének helyébe a következő szöveg lép:
               „Az EU BAM Rafah célja, hogy a rafahi átkelőhelyen jelen lévő harmadik félként – az Unió intézményfejlesztési erőfeszítéseivel együttműködve – hozzájáruljon a rafahi átkelőhely megnyitásához, valamint az izraeli kormány és a Palesztin Hatóság közötti bizalomépítéshez.”

               2.

               A 4a. cikk (2) bekezdésének helyébe a következő szöveg lép:
               „(2)   A polgári műveleti parancsnok – a Politikai és Biztonsági Bizottság (PBB) politikai ellenőrzése és stratégiai irányítása mellett, valamint az Unió külügyi és biztonságpolitikai főképviselőjének (főképviselő) átfogó felügyelete alatt – stratégiai szintű parancsnokságot és felügyeletet gyakorol az EU BAM Rafah felett.”

               3.

               Az 5. cikk (1) bekezdését el kell hagyni, és a megmaradó bekezdéseket értelemszerűen újra kell számozni.

               4.

               A 8. cikk (1) bekezdésének helyébe a következő szöveg lép:
               „(1)   Amennyiben szükséges, az EU BAM Rafah személyi állományának jogállása – beleértve adott esetben az EU BAM Rafah lebonyolításához és zavartalan működéséhez szükséges kiváltságokat, mentességeket és további garanciákat is – az Európai Unió működéséről szóló szerződés 218. cikkében megállapított eljárásnak megfelelően megkötendő megállapodás tárgyát képezi.”

               5.

               A 9. cikk (3) és (4) bekezdésének helyébe a következő szöveg lép:
               „(3)   A polgári műveleti parancsnok – a PBB politikai ellenőrzése és stratégiai irányítása mellett, valamint a főképviselő átfogó felügyelete alatt – az EU BAM Rafah stratégiai szintű parancsnoka, és e minőségében utasításokat ad a misszióvezetőnek, valamint tanácsokkal és technikai támogatással látja el.
               (4)   A polgári műveleti parancsnok a főképviselőn keresztül jelentést tesz a Tanácsnak.”

               6.

               A 10. cikk (1) bekezdésének helyébe a következő szöveg lép:
               „(1)   A Tanács felelősségvállalásával a PBB gyakorolja a misszió politikai ellenőrzését és stratégiai irányítását. A Tanács felhatalmazza a PBB-t, hogy e célra a Szerződés 38. cikkének megfelelően hozza meg a vonatkozó határozatokat. Ez a felhatalmazás a misszióvezetőnek a főképviselő javaslata alapján történő kinevezésére és az OPLAN módosítására is vonatkozik. A felhatalmazás emellett a misszióvezető kinevezésére vonatkozó későbbi döntések meghozatalához szükséges hatáskörökre is kiterjed. A misszió céljaival és befejezésével kapcsolatos döntéshozatali hatáskör továbbra is a Tanácsot illeti meg.”

               7.

               A 11. cikk (4) bekezdésének helyébe a következő szöveg lép:
               „(4)   A harmadik államok részvételére vonatkozó részletes szabályok az Európai Unió működéséről szóló szerződés 218. cikkében megállapított eljárásnak megfelelően megkötendő megállapodás tárgyát képezik. Amennyiben az EU és egy harmadik állam olyan megállapodást kötött, amely keretet biztosít e harmadik állam részvételére az EU válságkezelési műveleteiben, a megállapodás rendelkezéseit az EU BAM Rafah összefüggésében is alkalmazni kell.”

               8.

               A 13. cikk (1) bekezdésének helyébe a következő szöveg lép:
               „(1)   A misszióval kapcsolatos kiadások fedezésére szánt pénzügyi referenciaösszeg a 2010. május 25-től2011. május 24-ig terjedő időszakra 1 950 000 EUR.”

               9.

               A 14. cikk (1) bekezdésének helyébe a következő szöveg lép:
               „(1)   A Tanács és a Bizottság – a Szerződés 21. cikkének (3) bekezdésével összhangban – hatáskörüknek megfelelően biztosítják az ezen együttes fellépés végrehajtása és az Unió külső tevékenysége közötti összhangot. A Tanács és a Bizottság ennek érdekében együttműködik.”

               10.

               A 15. cikk helyébe a következő szöveg lép:
               „15. cikk
               Minősített információk kiadása
               (1)   A főképviselő szükség szerint és a misszió operatív szükségleteinek megfelelően jogosult az ezen együttes fellépéshez csatlakozott harmadik államok részére átadni az EU-nak a misszió céljára készült, a Tanács biztonsági szabályzatának megfelelően »RESTREINT UE« szintig minősített információit és dokumentumait.
               (2)   Konkrét és azonnali operatív igény esetén a főképviselő jogosult a helyi hatóságok részére is átadni az EU-nak a misszió céljára készült, a Tanács biztonsági szabályzatának megfelelően »RESTREINT UE« szintig minősített adatait és dokumentumait. Ilyen információknak és dokumentumoknak a helyi hatóságok részére történő átadására minden egyéb esetben a helyi hatóságoknak az EU–val folytatott együttműködése szintjének megfelelő eljárásokkal összhangban kerül sor.
               (3)   A főképviselő jogosult az ezen együttes fellépéshez csatlakozó harmadik államok és a helyi hatóságok részére átadni a Tanácsnak a misszióra vonatkozó tanácskozásaival kapcsolatos, nem minősített európai uniós dokumentumokat, a Tanács eljárási szabályzata (4) 6. cikkének (1) bekezdése szerinti szakmai titoktartás kötelezettsége mellett.

               11.

               A 16. cikk második bekezdésének helyébe a következő szöveg lép:
               „Ez az együttes fellépés 2011. május 24-én hatályát veszti.”

               12.

               A 17. cikk helyébe a következő szöveg lép:
               „17. cikk
               Felülvizsgálat
               Ezt az együttes fellépést 2011. április 15-ig felül kell vizsgálni.”

               13.

               A 18. cikk harmadik bekezdését el kell hagyni.

         2. cikk
   Ez a határozat az elfogadásának napján lép hatályba.

      Kelt Brüsszelben, 2010. május 12-én.

            a Tanács részéről

            az elnök

         M. Á. MORATINOS

      (1)  HL L 327., 2005.12.14., 28. o.

      (2)  HL L 306., 2008.11.15., 98. o.

      (3)  HL L 312., 2009.11.27., 73. o.

      (4)  A Tanács 2009. december 1-jei 2009/937/EU határozata a Tanács eljárási szabályzatának elfogadásáról (HL L 325., 2009.12.11., 35. o.).”


title: A Tanács (KKBP) 2015/876 határozata (2015. június 5.) az ukrajnai helyzetre tekintettel egyes személyekkel, szervezetekkel és szervekkel szembeni korlátozó intézkedések meghozataláról szóló 2014/119/KKBP határozat módosításáról

text:
               6.6.2015

               HU

               Az Európai Unió Hivatalos Lapja

               L 142/30

         A TANÁCS (KKBP) 2015/876 HATÁROZATA
   (2015. június 5.)
   az ukrajnai helyzetre tekintettel egyes személyekkel, szervezetekkel és szervekkel szembeni korlátozó intézkedések meghozataláról szóló 2014/119/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               A Tanács 2014. március 5-én elfogadta a 2014/119/KKBP határozatot (1).

               (2)

               A Tanács 2015. március 5-én elfogadta a (KKBP) 2015/364 határozatot (2), amely előírja, hogy a 2014/119/KKBP határozatban szereplő korlátozó intézkedéseket tizennégy személy esetében 2016. március 6-ig, négy személy esetében pedig 2015. június 6-ig kell alkalmazni.

               (3)

               A szóban forgó négy személy közül egy személy esetében 2015. október 6-ig meg kell hosszabbítani a korlátozó intézkedések alkalmazását és aktualizálni kell a jegyzékbe vétel indokolását.

               (4)

               A szóban forgó négy személy közül két másik személy esetében 2016. március 6-ig meg kell hosszabbítani a korlátozó intézkedések alkalmazását és aktualizálni kell a velük kapcsolatos indokolást.

               (5)

               A 2014/119/KKBP határozatot ezért ennek megfelelően módosítani kell,

         ELFOGADTA EZT A HATÁROZATOT:
   1. cikk
   A 2014/119/KKBP tanácsi határozat 5. cikkének helyébe a következő szöveg lép:

      „5. cikk
      Ez a határozat az Európai Unió Hivatalos Lapjában való kihirdetésének napján lép hatályba.
      Ezt a határozatot 2016. március 6-ig kell alkalmazni. Az 1. cikkben foglalt intézkedéseket a mellékletben szereplő 10. bejegyzés esetében 2015. október 6-ig kell alkalmazni.
      Ezt a határozatot folyamatosan felül kell vizsgálni. Ha a Tanács úgy ítéli meg, hogy e határozat céljai nem valósultak meg, akkor azt szükség szerint meg kell újítani vagy módosítani kell.”

   2. cikk
   A 2014/119/KKBP határozat melléklete az e határozat mellékletében foglaltak szerint módosul.
   3. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2015. június 5-én.

            a Tanács részéről

            az elnök

         E. RINKĒVIČS

      (1)  A Tanács 2014/119/KKBP határozata (2014. március 5.) az ukrajnai helyzetre tekintettel egyes személyekkel, szervezetekkel és szervekkel szembeni korlátozó intézkedések meghozataláról (HL L 66., 2014.3.6., 26. o.).

      (2)  A Tanács (KKBP) 2015/364 határozata (2015. március 5.) az ukrajnai helyzetre tekintettel egyes személyekkel, szervezetekkel és szervekkel szembeni korlátozó intézkedések meghozataláról szóló 2014/119/KKBP határozat módosításáról (HL L 62., 2015.3.6., 25. o.).

      MELLÉKLET

                  1.

                  A 2014/119/KKBP határozat mellékletében szereplő következő személyre vonatkozó bejegyzést törölni kell:

                              8.

                              Viktor Viktorovych Yanukovych (Віктор Вікторович Янукович) (a volt elnök fia)

                  2.

                  A 2014/119/KKBP határozat mellékletében szereplő következő személyekre vonatkozó bejegyzések helyébe az alábbiak lépnek:

                              4.

                              Olena Leonidivna Lukash (Олена Леонідівна Лукаш), Elena Leonidovna Lukash (Елена Леонидовна Лукаш)

                              Születési dátum és hely: 1976. november 12., Rîbnița (Moldova), korábbi igazságügy-miniszter

                              Az ukrán hatóságok nyomozást folytatnak ellene állami vagyon hűtlen kezelésében való részvétel miatt.

                              2014.3.6.

                              10.

                              Serhii Petrovych Kliuiev (Сергій Петрович Клюєв), Serhiy Petrovych Klyuyev

                              Születési dátum és hely: 1969. augusztus 19., Doneck, Andrii Kliuiev testvére, üzletember

                              Az ukrán hatóságok nyomozást folytatnak ellene állami vagyon hűtlen kezelésében való részvétel miatt. Kapcsolatban áll egy jegyzékbe vett, az ukrán hatóságok által állami vagyon vagy egyéb eszközök hűtlen kezelése miatt folytatott büntetőeljárás alatt álló személlyel (Andrii Petrovych Kliuievvel).

                              2014.3.6.

                              13.

                              Dmytro Volodymyrovych Tabachnyk (Дмитро Володимирович Табачник)

                              Születési dátum és hely: 1963. november 28., Kijev, korábbi oktatási és tudományügyi miniszter

                              Az ukrán hatóságok nyomozást folytatnak ellene állami vagyon hűtlen kezelésében való részvétel miatt.

                              2014.3.6.


title: A Tanács határozata (2001. április 9.) az Európai Uniónak az Átfogó Atomcsend-szerződés (CTBT) mielőbbi hatálybalépésének támogatásához történő hozzájárulásáról szóló 1999/533/KKBP közös álláspont végrehajtásáról

text:
Fontos jogi nyilatkozat

|

32001D0286

Hivatalos Lap L 099 , 10/04/2001 o. 0003 - 0003

		A Tanács határozata(2001. április 9.)az Európai Uniónak az Átfogó Atomcsend-szerződés (CTBT) mielőbbi hatálybalépésének támogatásához történő hozzájárulásáról szóló 1999/533/KKBP közös álláspont végrehajtásáról(2001/286/KKBP)AZ EURÓPAI UNIÓ TANÁCSA,tekintettel az Európai Unióról szóló szerződésre és különösen annak 23. cikke (2) bekezdésére,tekintettel a Tanács által 1999. július 29-én elfogadott, az Európai Uniónak az Átfogó Atomcsend-szerződés (CTBT) mielőbbi hatálybalépésének támogatásához történő hozzájárulásáról szóló 1999/533/KKBP közös álláspontjára [1] és különösen annak 1. és 4. cikkére,mivel:(1) Az Európai Unió az 1999/533/KKBP közös álláspont 4. cikkével összhangban vállalta, hogy minden olyan államot, amely még nem írta alá, illetve nem ratifikálta a CTBT-t, arra ösztönöz, hogy azt haladéktalanul megtegye, különös tekintettel a 44-ek listáján szereplő államokra, amelyek ratifikálása szükséges a CTBT hatálybalépéséhez.(2) Célszerű hozzájárulni a CTBT XIV. cikke alapján összehívásra kerülő második konferencia sikeres kimeneteléhez, amelyre New Yorkban kerül sor 2001. szeptember 25–27-én, és amelynek célja, hogy a CTBT mielőbbi hatálybalépésének támogatása érdekében felgyorsítsák a CTBT ratifikálási folyamatát.ELFOGADTA EZT A HATÁROZATOT:1. cikkA CTBT az 1999/533/KKBP közös álláspont 4. cikkében említett mielőbbi hatálybalépésének támogatása keretében az Európai Unió minden államot arra ösztönöz, hogy haladéktalanul írja alá és ratifikálja a CTBT-t.Az Európai Unió e célból:a) elsősorban a 44-ek listáján szereplő államokat ösztönzi, amelyek aláírása és ratifikálása a CTBT hatálybalépéséhez szükséges;b) azon államokat ösztönzi, amelyek aláírták, de nem ratifikálták a CTBT-t, különös tekintettel a Nemzetközi Megfigyelő Rendszer (IMS) állomásainak a jövőben helyet adó államokra;c) azon államokat ösztönzi, amelyek nem írták még alá a CTBT-t, különös tekintettel az IMS-állomásoknak a jövőben helyet adó államokra.2. cikkAz Európai Unió támogatja egy konferencia összehívását politikai szinten.3. cikkAz Európai Unió kapcsolatba léphet regionális szervezetekkel (mint pl. OAU, OAS, ASEAN) annak érdekében, hogy felgyorsítsa a ratifikálási folyamatot és előmozdítsa a CTBT mielőbbi hatálybalépését.4. cikkAz elnökség tájékoztatja a CTBT Ideiglenes Technikai Titkárságát az 1. és 2. cikk végrehajtásáról.5. cikkEz a határozat az elfogadása napján lép hatályba.6. cikkEzt a határozatot a Hivatalos Lapban ki kell hirdetni.Kelt Luxembourgban, 2001. április 9-én.a Tanács részérőlaz elnökA. Lindh[1] HL L 204., 1999.8.4., 1. o.--------------------------------------------------


title: 2011/399/KKBP: A Politikai és Biztonsági Bizottság Atalanta/3/2011 határozata ( 2011. július 5. ) a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az európai uniós erők parancsnokának kinevezéséről

text:
               6.7.2011

               HU

               Az Európai Unió Hivatalos Lapja

               L 177/26

         A POLITIKAI ÉS BIZTONSÁGI BIZOTTSÁG ATALANTA/3/2011 HATÁROZATA
   (2011. július 5.)
   a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az európai uniós erők parancsnokának kinevezéséről
   (2011/399/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikkére,
   tekintettel a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai műveletről (Atalanta) szóló, 2008. november 10-i 2008/851/KKBP tanácsi együttes fellépésre (1) és különösen annak 6. cikkére,
   mivel:

               (1)

               A 2008/851/KKBP együttes fellépés 6. cikke értelmében a Tanács felhatalmazta a Politikai és Biztonsági Bizottságot (PBB), hogy az európai uniós erők parancsnokának kinevezéséről határozatokat hozzon.

               (2)

               A PBB 2011. április 13-án elfogadta az Atalanta/1/2011 határozatot (2), amellyel Alberto Manuel Silvestre CORREIA flotillatengernagyot nevezte ki az európai uniós erők parancsnokává a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez.

               (3)

               Az Európai Unió műveleti parancsnoka ajánlotta, hogy Thomas JUGEL ellentengernagyot nevezzék ki az európai uniós erők új parancsnokává a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez.

               (4)

               Az Európai Unió Katonai Bizottsága támogatja ezt a javaslatot.

               (5)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló (22.) jegyzőkönyv 5. cikke értelmében Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában,

         ELFOGADTA EZT A HATÁROZATOT:
   1. cikk
   A Politikai és Biztonsági Bizottság Thomas JUGEL ellentengernagyot nevezi ki az európai uniós erők parancsnokává a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez.
   2. cikk
   Ez a határozat 2011. augusztus 13-án lép hatályba.

      Kelt Brüsszelben, 2011. július 5-én.

            a Politikai és Biztonsági Bizottság részéről

            az elnök

         O. SKOOG

      (1)  HL L 301., 2008.11.12., 33. o.

      (2)  HL L 100., 2011.4.14., 72. o.


title: 2014/561/EU: Az Európai Parlament határozata ( 2014. április 3. ) az Energiaszabályozók Együttműködési Ügynöksége 2012-es pénzügyi évre szóló költségvetésének végrehajtására vonatkozó mentesítésről

text:
               5.9.2014

               HU

               Az Európai Unió Hivatalos Lapja

               L 266/160

         AZ EURÓPAI PARLAMENT HATÁROZATA
   (2014. április 3.)
   az Energiaszabályozók Együttműködési Ügynöksége 2012-es pénzügyi évre szóló költségvetésének végrehajtására vonatkozó mentesítésről
   (2014/561/EU)
   AZ EURÓPAI PARLAMENT,

               —

               tekintettel az Energiaszabályozók Együttműködési Ügynöksége 2012-es pénzügyi évre szóló végleges éves beszámolójára,

               —

               tekintettel a Számvevőszéknek az Energiaszabályozók Együttműködési Ügynöksége 2012-es pénzügyi évre vonatkozó éves beszámolójáról szóló jelentésére, az ügynökség válaszaival együtt (1),

               —

               tekintettel a Tanács 2014. február 18-i ajánlására (05849/2014 – C7-0054/2014),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel az Energiaszabályozók Együttműködési Ügynökségének létrehozásáról szóló, 2009. július 13-i 713/2009/EK európai parlamenti és tanácsi rendeletre (4) és különösen annak 24. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5),

               —

               tekintettel a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról szóló, 2013. szeptember 30-i 1271/2013/EU felhatalmazáson alapuló bizottsági rendeletre (6) és különösen annak 108. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0208/2014),

               1.

               mentesítést ad az Energiaszabályozók Együttműködési Ügynöksége igazgatója számára az ügynökség 2012-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást az Energiaszabályozók Együttműködési Ügynöksége igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 365., 2013.12.13., 1. o.

      (2)  HL L 248., 2002.9.16., 1. o.

      (3)  HL L 298., 2012.10.26., 1. o.

      (4)  HL L 211., 2009.8.14., 1. o.

      (5)  HL L 357., 2002.12.31., 72. o.

      (6)  HL L 328., 2013.12.7., 42. o.


title: 2009/931/EK: Az Európai Parlament és a Tanács határozata ( 2009. november 25. ) az Európai Globalizációs Alkalmazkodási Alapnak a költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság közötti, 2006. május 17-i intézményközi megállapodás 28. pontjával összhangban történő igénybevételéről

text:
               11.12.2009

               HU

               Az Európai Unió Hivatalos Lapja

               L 325/1

      AZ EURÓPAI PARLAMENT ÉS A TANÁCS HATÁROZATA

   (2009. november 25.)
   az Európai Globalizációs Alkalmazkodási Alapnak a költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság közötti, 2006. május 17-i intézményközi megállapodás 28. pontjával összhangban történő igénybevételéről
   (2009/931/EK)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre,
   tekintettel a költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság közötti, 2006. május 17-i intézményközi megállapodásra (1) és különösen annak 28. pontjára,
   tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre (2) és különösen annak 12. cikkének (3) bekezdésére,
   tekintettel a Bizottság javaslatára,
   mivel:

               (1)

               Az Európai Globalizációs Alkalmazkodási Alapot (EGAA) azért hozták létre, hogy kiegészítő támogatást nyújtson az elbocsátott munkavállalóknak, akik a világkereskedelmi sémákban bekövetkezett fő strukturális változások következményeitől szenvednek, és segítsen nekik munkaerő-piaci reintegrációjukban.

               (2)

               A 2009. május 1. után benyújtott kérelmek vonatkozásában kibővítették az EGAA hatályát a globális pénzügyi és gazdasági válság eredményeként elbocsátott munkavállalóknak nyújtandó támogatásra is.

               (3)

               A 2006. május 17-i IIA az EGAA igénybevételét évi 500 millió EUR-s plafonértéken belül teszi lehetővé.

               (4)

               2009. május 5-én Belgium két kérelmet nyújtott be az EGAA igénybevételére, a textilipari ágazatban történt elbocsátásokra tekintettel. E kérelmek eleget tesznek az 1927/2006/EK rendelet 10. cikkében lefektetett, a pénzügyi hozzájárulások meghatározására vonatkozó követelményeknek, ezért a Bizottság egy 9 198 874 EUR-s összeg rendelkezésre bocsátását javasolja.

               (5)

               2009. június 29-én Írország kérelmet nyújtott be az EGAA igénybevételére, a számítógépgyártás területén történt elbocsátásokra tekintettel. E kérelem eleget tesz az 1927/2006/EK rendelet 10. cikkében lefektetett, a pénzügyi hozzájárulások meghatározására vonatkozó követelményeknek, ezért a Bizottság egy 14 831 050 EUR-s összeg rendelkezésre bocsátását javasolja.

               (6)

               Az EGAA-t tehát igénybe kell venni pénzügyi hozzájárulás nyújtása érdekében a Belgium és Írország által benyújtott kérelmek alapján,

         A KÖVETKEZŐKÉPPEN HATÁROZOTT:
   1. cikk
   Az Európai Unió 2009. évi általános költségvetésének keretein belül igénybe kell venni az Európai Globalizációs Alkalmazkodási Alapot a 24 029 924 EUR-s összeg nyújtására, kötelezettségvállalási és kifizetési előirányzatokban.
   2. cikk
   E határozatot közzé kell tenni az Európai Unió Hivatalos Lapjában.

      Kelt Strasbourgban, 2009. november 25-én.

            az Európai Parlament részéről

            az elnök

         J. BUZEK

            a Tanács részéről

            az elnök

         Å. TORSTENSSON

      (1)  HL C 139., 2006.6.14., 1. o.

      (2)  HL L 406., 2006.12.30., 1. o.


title: A Tanács határozata ( 2008. október 13. ) a munkavállalók szabad mozgásával foglalkozó tanácsadó bizottság luxemburgi tagjainak és póttagjainak kinevezéséről

text:
               17.10.2008

               HU

               Az Európai Unió Hivatalos Lapja

               C 264/5

      A TANÁCS HATÁROZATA

   (2008. október 13.)
   a munkavállalók szabad mozgásával foglalkozó tanácsadó bizottság luxemburgi tagjainak és póttagjainak kinevezéséről
   (2008/C 264/02)
   AZ EURÓPAI UNIÓ TANÁCSA,
   tekintettel a munkavállalók Közösségen belüli szabad mozgásáról szóló, 1968. október 15-i 1612/68/EGK tanácsi rendeletre (1), és különösen annak 26. és 27. cikkére,
   tekintettel a tagállamok kormányai által a Tanácsnak benyújtott, a jelöltek nevét tartalmazó listákra,
   mivel:

               (1)

               A Tanács 2008. szeptember 25-i határozatával (2) kinevezte a munkavállalók szabad mozgásával foglalkozó tanácsadó bizottság tagjait és póttagjait a 2008. szeptember 25-től2010. szeptember 24-ig terjedő időszakra, egyes tagok – köztük a munkavállalói és a munkáltatói szervezetek képviselőinek kategóriájába tartozó luxemburgi tagok és póttagok – kivételével.

               (2)

               A betöltetlen helyekre a luxemburgi kormány benyújtotta jelöléseit,

         A KÖVETKEZŐKÉPPEN HATÁROZOTT:
   1. cikk
   A Tanács a munkavállalók szabad mozgásával foglalkozó tanácsadó bizottság tagjainak és póttagjainak a következő személyeket nevezi ki a 2010. szeptember 24-ig terjedő időszakra:
   A MUNKAVÁLLALÓI SZERVEZETEK KÉPVISELŐI

               Ország

               Tagok

               Póttagok

               Luxemburg

               Tania MATIAS
               Eduardo DIAS

               Joé SPIER

         A MUNKÁLTATÓI SZERVEZETEK KÉPVISELŐI

               Ország

               Tagok

               Póttagok

               Luxemburg

               Marc KIEFFER
               François ENGELS

               Magalie LYSIAK

      Kelt Luxembourgban, 2008. október 13-án.

            a Tanács részéről

            az elnök

         B. KOUCHNER

      (1)  HL L 257., 1968.10.18., 2. o.

      (2)  HL C 253., 2008.10.4., 7. o.


title: 2005/944/EK: A Bizottság határozata ( 2005. december 19. ) a Kínai Népköztársaságból származó nátrium-ciklamát behozatalára vonatkozó abszorpcióellenes eljárás megszüntetéséről

text:
               24.12.2005

               HU

               Az Európai Unió Hivatalos Lapja

               L 342/96

      A BIZOTTSÁG HATÁROZATA

   (2005. december 19.)
   a Kínai Népköztársaságból származó nátrium-ciklamát behozatalára vonatkozó abszorpcióellenes eljárás megszüntetéséről
   (2005/944/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre (a továbbiakban: az alaprendelet) (1) és különösen annak 9. és 12. cikkére,
   mivel:
   A.   ELJÁRÁS
   1.   Eredeti intézkedések

               (1)

               A 435/2004/EK rendelettel (2) a Tanács végleges dömpingellenes vámot vetett ki (a továbbiakban: az eredeti intézkedés) a Kínai Népköztársaságból (a továbbiakban: KNK) származó nátrium-ciklamát (a továbbiakban: az érintett termék) behozatalára. A KNK-beli együttműködő exportáló termelőkre kilónként 0–0,11 euróig terjedő értékben egyedi vámtételt állapítottak meg. A többi vállalattól származó behozatal esetén az alkalmazandó vámtétel kilónként 0,26 euro.

         2.   Újbóli vizsgálatra irányuló kérelem

               (2)

               Az alaprendelet 12. cikkének megfelelően 2005. március 14-én az eredeti intézkedés újbóli vizsgálatára irányuló kérelmet nyújtottak be. A kérelmet a Közösség egyetlen nátrium-ciklamát termelője, a Productos Aditivos S.A. (a továbbiakban: a kérelmező) nyújtotta be, amely azt állította és elégséges bizonyítékot nyújtott be arra vonatkozóan, hogy az eredeti intézkedések elrendelését követően az exportárak csökkentek és a viszonteladási árak vagy az azt követő eladási árak tekintetében nem volt elegendő mozgás a Közösségen belül.

         3.   Újbóli vizsgálat

               (3)

               2005. április 27-én a Bizottság az Európai Unió Hivatalos Lapjában kihirdetett értesítésben (3) bejelentette, hogy az alaprendelet 12. cikke értelmében újbóli vizsgálatot kezdeményez a KNK-ból származó nátrium-ciklamát behozatalára vonatkozó dömpingellenes intézkedések tekintetében.

               (4)

               Az újbóli vizsgálat megindításáról a Bizottság hivatalosan tájékoztatta az érintettnek tekintett termelőket/exportőröket, az exportáló ország képviselőit, az importőröket és a felhasználókat. Az érdekelt felek lehetőséget kaptak, hogy véleményüket írásban ismertessék, illetve hogy meghallgatást kérjenek az eljárás megindításáról szóló értesítésben meghatározott határidőn belül. A Bizottság kérdőíveket küldött az érintettnek tekintett összes félnek.

               (5)

               Egy KNK-beli exportőr és annak két kapcsolódó termelője, valamint három közösségi importőr hiánytalanul kitöltött választ küldött a kérdőívre. Meg kell jegyezni, hogy azon exportáló termelők, amelyekre 0 euro vámtételt állapítottak meg, a KNK-ból származó nátrium-ciklamát teljes kivitelének körülbelül 60 %-át képviselték az újbóli felülvizsgálatra irányuló vizsgálati időszakban.

               (6)

               A Bizottság minden olyan információt beszerzett és ellenőrzött, amelyet az újbóli vizsgálat érdekében szükségesnek ítélt. A következő vállalatok telephelyein került sor ellenőrző látogatásokra:

                           KNK-beli exportőr és annak két kapcsolódó termelője:

                                       —

                                       Rainbow Rich Industrial Ltd., Hongkong,

                                       —

                                       Golden Time Enterprises (Shenzhen) Co. Ltd. és Jintian Enterprises Nanjing Co. Ltd., Shenzhen, KNK.

                           Importőrök:

                                       —

                                       Emilio Peña S.A., Valencia, Spanyolország,

                                       —

                                       Kraemer & Martin GmbH, Sankt Augustin, Németország.

               (7)

               A másik három importőr kijelentette, hogy a vizsgálati időszak alatt az érintett terméket nem importálták. Egy importőr kijelentette, hogy nem áll szándékában kitölteni a kérdőívet, mivel a vizsgálati időszak alatt az érintett termékből csak nagyon csekély mennyiséget importált.

               (8)

               Az újbóli vizsgálatra irányuló vizsgálati időszak (a továbbiakban: új VI) 2004. január 1-jétől2004. december 31-ig tartott. Az új VI-t arra használták, hogy megállapítsák az exportárak jelenlegi szintjét és a viszonteladási árak szintjét a Közösségben. Annak megállapítására, hogy vajon az exportárak és a viszonteladási árak vagy az azt követő eladási árak kielégítő mértékben változtak-e a Közösségen belül, az új VI-ban alkalmazott árszinteket összehasonlították az eredeti intézkedéseket kivető, 2001. október 1-jétől2002. szeptember 30-ig tartó eredeti vizsgálati időszakban (a továbbiakban: az eredeti VI) alkalmazott árszinttel.

         B.   ÉRINTETT TERMÉK

               (9)

               A kérelem által érintett termék, amely tekintetében újbóli vizsgálatot kezdeményeztek, megegyezik az eredeti vizsgálat által érintett termékkel, azaz a jelenleg az ex 2929 90 00 KN-kód alá sorolt nátrium-ciklamáttal.

               (10)

               A nátrium-ciklamát élelmiszer-adalékanyagként használt közösségi termék, amely az Európai Közösségben és sok más országban az alacsony kalóriatartalmú és dietetikus ételek és italok édesítőszereként került engedélyezésre. Az élelmiszeripar, valamint az alacsony kalóriatartalmú és dietetikus asztali édesítőszert előállítók széles körben használják adalékanyagként. Kisebb mennyiségben a gyógyszeripar is használja.

         C.   MEGÁLLAPÍTÁSOK

               (11)

               Az újbóli vizsgálat célja elsősorban annak megállapítása volt, hogy az eredeti intézkedések elrendelése óta a KNK-ból származó nátrium-ciklamát exportárai csökkentek-e vagy viszonteladási árai vagy az azt követő eladási árai tekintetében volt-e elegendő mozgás a Közösségen belül. Ha megállapították volna, hogy abszorpció történt, a dömpingkülönbözetet újra kellett volna számítani.

               (12)

               Az alaprendelet 12. cikkével összhangban az importőrök/felhasználók és az exportőrök lehetőségek kaptak arra, hogy bizonyítékot nyújtsanak be annak igazolására, hogy a dömpingellenes vám abszorpciójától eltérő okokból a Közösségben az intézkedések elrendelését követően csökkenés történt az exportárakban, nem volt viszont mozgás a viszonteladási árakban.

         1.   Exportárak csökkenése

               (13)

               A KNK-ból származó érintett termék az új VI-ben általában közvetlenül független importőröknek és/vagy forgalmazóknak került értékesítésre az EU-ban. Az exportárak mozgását úgy mérték fel, hogy – azonos szállítási feltételek mellett – összehasonlították az új VI-ben feljegyzett átlagárat az eredeti VI-ben meghatározott átlagárral.

               (14)

               Az együttműködő vállalatok árainak összehasonlítása nem mutatott ki csökkenést a KNK-ból származó nátrium-ciklamát átlagos exportárában.

         2.   Viszonteladási árak mozgása a Közösségben

               (15)

               A Közösségben az áraknak az importőr és/vagy forgalmazó szintjén történő mozgását úgy mérték fel, hogy – azonos szállítási feltételek mellett – összehasonlították az eredeti VI-ben feljegyzett átlagos viszonteladási árat, a szerződéses vámtételt és a dömpingellenes vámot is beleszámítva, az új VI-ben meghatározottal, a szerződéses vámtételt és a dömpingellenes vámot is beleszámítva. Meg kell jegyezni, hogy a KNK-ból származó nátrium-ciklamát behozatalára alkalmazandó átlagos szerződéses vámtétel a két VI közötti időszakban 1,5 %-kal csökkent. A viszonteladási árat azon közösségi importőr által benyújtott információk alapján állípították meg, amely a KNK-beli együttműködő exportőr behozatalainak többségét képezte.

               (16)

               Az összehasonlítás kimutatta, hogy a KNK-ból származó nátrium-ciklamát euróban kifejezett átlagos viszonteladási ára a Közösségben 10 %-kal csökkent.

               (17)

               Meg kell jegyezni, hogy a KNK-ból importált nátrium-ciklamátot mind az eredeti, mind az új vizsgálati időszakban USA-dollárban számlázták. Ebből kifolyólag a nátrium-ciklamát közösségi viszonteladási árában bekövetkező bármiféle csökkenést az eredeti VI és az új VI közötti USD/EUR árfolyamváltozás figyelembevételével kell felmérni.

               (18)

               Ezt megvizsgálva úgy találták, hogy az eredeti VI és az új VI között az USA-dollár értéke 35 %-kal csökkent az euróhoz képest. Következésképpen, amikor az összehasonlítást végezték az amerikai dollárnak az euróval szembeni, fent említett értékcsökkenése hatásának figyelembevételével, az alaprendelet 12. cikke (2) bekezdése értelmében nem észleltek csökkenést a közösségi viszonteladási árak szintjében az eredeti VI és az új VI között.

         3.   Nem együttműködő vállalatok

               (19)

               Megállapították, hogy ebben az újbóli vizsgálatban az exportáló termelők azon csoportja, amely nem köteles dömpingellenes vámot fizetni a Közösségbe irányuló behozatalára, a KNK-ból az EU-ba irányuló jelenlegi behozatal körülbelül 60 %-át teszi ki, míg az együttműködő exportáló termelők a fent említett kivitel 35 %-át.

               (20)

               Azt a következtetést vonták le, hogy a nem együttműködő vállalatok az érintett termék Közösségbe irányuló teljes kivitelének csak kis részét, azaz kevesebb mint 5 %-át képviselték az új VI-ban, az országos vámot ezért változatlanul kell hagyni.

         D.   KÖVETKEZTETÉSEK

               (21)

               Arra a következtetésre jutottak, hogy az alaprendelet 12. cikke (2) bekezdése értelmében dömpingellenes vám abszorpciója nem történt, mivel az exportárakban nem állapítottak meg csökkenést és a KNK-ból származó nátrium-ciklamát közösségi viszonteladási árában észlelt csökkenés kevesebb volt, mint az az árfolyamváltozások alapján várható lett volna.

               (22)

               Ezért a KNK-ból származó érintett termék közösségi behozatalára irányuló újbóli abszorpciós vizsgálatot meg kell szüntetni,

         ELFOGADTA EZT A HATÁROZATOT:
   1. cikk
   A Kínai Népköztársaságból származó nátrium-ciklamát behozatalára alkalmazandó dömpingellenes intézkedésekkel kapcsolatos, a 384/96/EK rendelet 12. cikke alapján történő újbóli felülvizsgálat megszűnik.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2005. december 19-én.

            a Bizottság részéről

         Peter MANDELSON

            a Bizottság tagja

      (1)  HL L 56., 1996.3.6., 1. o. A legutóbb a 461/2004/EK rendelettel (HL L 77., 2004.3.13., 12. o.) módosított rendelet.

      (2)  HL L 72., 2004.3.11., 1. o.

      (3)  HL C 101., 2005.4.27., 26. o.


title: A Tanács (EU) 2016/571 határozata (2016. április 11.) a Régiók Bizottságának a Németországi Szövetségi Köztársaság által javasolt egy tagja kinevezéséről

text:
               13.4.2016

               HU

               Az Európai Unió Hivatalos Lapja

               L 97/10

         A TANÁCS (EU) 2016/571 HATÁROZATA
   (2016. április 11.)
   a Régiók Bizottságának a Németországi Szövetségi Köztársaság által javasolt egy tagja kinevezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 305. cikkére,
   tekintettel a német kormány javaslatára,
   mivel:

               (1)

               A Tanács 2015. január 26-án, 2015. február 5-én, illetve 2015. június 23-án elfogadta a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló (EU) 2015/116 (1), (EU) 2015/190 (2), illetve (EU) 2015/994 (3) határozatot.

               (2)

               Martina MÜNCH hivatali idejének lejártát követően a Régiók Bizottsága egy tagjának helye megüresedett.

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2020. január 25-ig, a Régiók Bizottsága tagjává nevezi ki a következő személyt:

               —

               Barbara HACKENSCHMIDT, Mitglied des Landtags Brandenburg.

         2. cikk
   Ez a határozat az elfogadásának napján lép hatályba.

      Kelt Luxembourgban, 2016. április 11-én.

            a Tanács részéről

            az elnök

         M.H.P. VAN DAM

      (1)  A Tanács 2015. január 26-i (EU) 2015/116 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 20., 2015.1.27., 42. o.).

      (2)  A Tanács 2015. február 5-i (EU) 2015/190 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 31., 2015.2.7., 25. o.).

      (3)  A Tanács 2015. június 23-i (EU) 2015/994 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 159., 2015.6.25., 70. o.).


title: A Tanács 2006/807/KKBP határozata ( 2006. november 20. ) az Európai Unió palesztin területeken folytatott rendőri missziójáról szóló 2005/797/KKBP együttes fellépés végrehajtásáról

text:
               25.11.2006

               HU

               Az Európai Unió Hivatalos Lapja

               L 329/76

      A TANÁCS 2006/807/KKBP HATÁROZATA

   (2006. november 20.)
   az Európai Unió palesztin területeken folytatott rendőri missziójáról szóló 2005/797/KKBP együttes fellépés végrehajtásáról
   AZ EURÓPAI UNIÓ TANÁCSA,
   tekintettel az Európai Unió palesztin területeken folytatott rendőri missziójáról szóló, 2005. november 14-i 2005/797/KKBP tanácsi együttes fellépésre (1) és különösen annak 14. cikke (2) bekezdésére, összefüggésben az Európai Unióról szóló szerződés 23. cikke (2) bekezdése második francia bekezdésének első albekezdésével,
   mivel:

               (1)

               A Tanács a 2005/797/KKBP együttes fellépéssel hároméves időtartamra létrehozta az Európai Unió palesztin területeken folytatott rendőri misszióját (a továbbiakban: az EUPOL COPPS). Az EUPOL COPPS operatív szakasza 2006. január 1-jével megkezdődött.

               (2)

               Az együttes fellépés 14. cikke (2) bekezdésével összhangban az EUPOL COPPS 2007. évi végleges költségvetéséről határozni kell,

         A KÖVETKEZŐKÉPPEN HATÁROZOTT:
   1. cikk
   Az EUPOL COPPS végleges költségvetése a 2007. január 1-jétőldecember 31-ig tartó időszakra 2 800 000 euro.
   2. cikk
   Ez az együttes fellépés az elfogadásának napján lép hatályba.
   3. cikk
   Ezt az együttes fellépést az Európai Unió Hivatalos Lapjában ki kell hirdetni.

      Kelt Brüsszelben, 2006. november 20-án.

            a Tanács részéről

            az elnök

         J. KORKEAOJA

      (1)  HL L 300., 2005.11.17., 65. o.


title: A Tanács határozata (2000. január 31.) a kerekes járművek, valamint a kerekes járművekre felszerelhető és/vagy azokon használható berendezésekről és felszerelésekről szóló globális műszaki előírások kidolgozására irányuló megállapodás megkötéséről (párhuzamos megállapodás)

text:
Fontos jogi nyilatkozat

|

32000D0125

Hivatalos Lap L 035 , 10/02/2000 o. 0012 - 0013

		A Tanács határozata(2000. január 31.)a kerekes járművek, valamint a kerekes járművekre felszerelhető és/vagy azokon használható berendezésekről és felszerelésekről szóló globális műszaki előírások kidolgozására irányuló megállapodás megkötéséről ("párhuzamos megállapodás")(2000/125/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre, és különösen annak 95. és 133. cikkére, összefüggésben a 300. cikk (2) bekezdésének első mondatával, valamint a 300. cikk (3) bekezdésének második albekezdésével;tekintettel a Bizottság [1] javaslatára;az Európai Parlament jóváhagyásával [2];mivel(1) Az 1997. november 3-i határozatában a Tanács felhatalmazta a Bizottságot, hogy az Egyesült Nemzetek Európai Gazdasági Bizottsága (ENSZ/EGB) keretében tárgyalásokat folytasson egy olyan megállapodásról, amely rögzíti a kerekes járművekre, valamint a kerekes járművekre felszerelhető és/vagy azokon használható berendezésekre és felszerelésekre vonatkozó globális műszaki előírásokat ("párhuzamos megállapodás").(2) A tárgyalások eredményeként a párhuzamos megállapodás 1998. június 25-én aláírásra kész volt; a Közösség 1999. október 18-án írta alá a megállapodást.(3) Az ENSZ/EGB 1958. évi felülvizsgált megállapodásának keretében már folyamatban van a gépjárműágazat nemzetközi összehangolása a kerekes járművekre, illetve a kerekes járművekre felszerelhető és/vagy azokon használható berendezésekre és felszerelésekre vonatkozó egységes műszaki előírások alkalmazását illetően, valamint az ezen előírások (a továbbiakban: 1958. évi megállapodás) – amelyekhez a Közösség 1998. március 24-én csatlakozott mint szerződő fél – alapján nyújtott jóváhagyások kölcsönös elismerésének feltételeire vonatkozóan.(4) A párhuzamos megállapodás megkötése a Szerződés 133. cikkének megfelelően a közös kereskedelmi politikának azt a célját szolgálja, hogy megszüntesse a létező műszaki akadályokat, illetve elkerülje az újabbak létrejöttét a szerződő felek közötti gépjármű-kereskedelmet illetően; a Közösség bevonása biztosítja az 1958-as megállapodás és a párhuzamos megállapodás keretében folytatott harmonizációs törekvések következetességét, és ezáltal megkönnyíti a harmadik országok piacainak elérését.(5) A párhuzamos megállapodás Közösség általi megkötése meghatározott intézményi keretet hoz létre, megszervezve a szerződő felek egymás közötti együttműködésének eljárásait; ezért az Európai Parlament jóváhagyása is szükséges.(6) A Közösség párhuzamos megállapodásban való részvételével kapcsolatos gyakorlati intézkedéseket még meg kell hozni.(7) A Közösség felelős a párhuzamos megállapodásban szereplő valamennyi értesítési kötelezettség betartásáért; a párhuzamos megállapodásnak az 1958. évi megállapodással párhuzamosan kell működnie; mindkét megállapodás az ENSZ/EGB keretei között működik majd és az ugyanazon keretek között létrehozott munkabizottságokat és intézményeket fogja igénybe venni.(8) A párhuzamos megállapodás megteremti azt a keretet, amelyen belül lehetővé válik egyhangú szavazás alapján a globális műszaki előírások felvétele a globális nyilvántartásba; mivel a két megállapodás egymással párhuzamosan működik, a munkabizottságok által előterjesztett műszaki előírás-tervezetekről a testületek szavazására elvileg mindkét megállapodás keretén belül sor kerül; az 1958. évi megállapodásra vonatkozóan létrejött egy döntéshozatali mechanizmus; ezért tehát a párhuzamos megállapodással kapcsolatos közösségi szavazásról ugyanazon eljárásban és ugyanazon alkalommal születhet döntés, mint amikor az 1958. évi megállapodásról.(9) Abban az esetben, ha egy rendeletről a szavazásra csak a párhuzamos megállapodás keretei között kerül sor, a Közösség szavazatát meghatározó döntés átruházható a szabályozó bizottság által támogatott Bizottságra, mivel a Szerződés 95. és 251. cikkének megfelelően, a kidolgozott globális műszaki előírást egy későbbi időpontban elő kell majd terjeszteni elfogadásra.(10) A közösségi szavazást a párhuzamos megállapodás módosítását illetően a megállapodás jóváhagyására vonatkozó eljárással összhangban kell meghatározni; a párhuzamos megállapodás módosítását egyhangúan jóváhagyó szavazást követően emelt, a módosítást ellenző kifogást illetően, figyelembe véve a megállapodásban szereplő időkorlátokat, a Közösség álláspontjáról a Bizottság kevésbé bonyolult eljárásban dönthet.(11) A párhuzamos megállapodást jóvá kell hagyni.A KÖVETKEZŐKÉPPEN HATÁROZOTT:1. cikkSaját hatáskörének keretein belül a Közösség ezennel jóváhagyja a kerekes járművekre, valamint a kerekes járművekre felszerelhető és/vagy azokon használható berendezésekre és felszerelésekre vonatkozó globális műszaki előírások kidolgozását szolgáló megállapodást, a továbbiakban "párhuzamos megállapodás".A párhuzamos megállapodás szövege az I. mellékletben szerepel.2. cikkA Tanács elnöke felhatalmazást kap, hogy kijelölje a párhuzamos megállapodás 9. cikkének (2) bekezdése szerint a jóváhagyási folyamat elindítására és a II. mellékletben szereplő nyilatkozat megtételére jogosult személyt.3. cikkA Bizottság a Közösség nevében megteszi a párhuzamos megállapodásban szereplő összes értesítést, különös tekintettel a 7., 9., 12. és 15. cikkben szereplőkre.4. cikkA Közösség és a tagállamok párhuzamos megállapodásban való részvételével kapcsolatos alapvető intézkedések a III. mellékletben szerepelnek.5. cikk(1) A Közösség jóváhagyja a globális műszaki előírás bevezetésére és az annak módosítására vonatkozó tervezetet,- ha a Közösség tervezett párhuzamos műszaki előírásokra vonatkozó jóváhagyó szavazatáról a 97/836/EK tanácsi határozat [3] 4. cikkének (2) bekezdésében szereplő eljárások bármelyike alapján döntöttek;- ha a globális műszaki előírás létrehozására vagy annak módosítására nem az 1958. évi megállapodás szerinti előírással vagy módosítással párhuzamosan kerül sor, és a tervezetet a 70/156/EGK [4] irányelv 13. cikke alapján hagyják jóvá.(2) Amennyiben a jóváhagyás nem történik meg az (1) bekezdésnek megfelelően, a Közösség a globális műszaki előírás globális nyilvántartásba való felvétele ellen szavaz.(3) A Közösség álláspontját a műszaki előírásoknak a műszakielőírás-tervezetek gyűjteményében való felsorolása és megerősítése tekintetében, valamint a szerződő felek közötti vitás kérdések rendezését illetően a 70/156/EK irányelv 13. cikkében foglaltaknak megfelelően kell szükség szerint kialakítani.6. cikk(1) A Közösség a párhuzamos megállapodás tervezett módosítása mellett szavaz, amennyiben a tervezett módosítás jóváhagyása a megállapodás jóváhagyásával azonos eljárás szerint történt. Amennyiben ez az eljárás nem fejeződik be még mielőtt a szavazásra sor kerül, a Bizottság a Közösség nevében a módosítás ellen szavaz.(2) A párhuzamos megállapodás módosításával kapcsolatos ellenvetésre vonatkozó döntést az 5. cikk (1) bekezdésének második francia bekezdésében megfogalmazott eljárásnak megfelelően kell meghozni.Kelt Brüsszelben, 2000. január 31-én.a Tanács részérőlaz elnökJ. Pina Moura[1] HL C 87., 1999.3.29., 1. o.[2] 1999. december 15-i vélemény (a Hivatalos Lapban még nem tették közzé).[3] HL L 346., 1997.12.17., 78. o.[4] HL L 42., 1970.2.23., 1. o. A legutóbb a 98/91/EK európai parlamenti és tanácsi irányelvvel (HL L 11., 1999.1.16., 25. o.) módosított irányelv.--------------------------------------------------


title: A Tanács 2014/901/KKBP határozata ( 2014. december 12. ) a Szíriával szembeni korlátozó intézkedésekről szóló 2013/255/KKBP határozat módosításáról

text:
               13.12.2014

               HU

               Az Európai Unió Hivatalos Lapja

               L 358/28

         A TANÁCS 2014/901/KKBP HATÁROZATA
   (2014. december 12.)
   a Szíriával szembeni korlátozó intézkedésekről szóló 2013/255/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   tekintettel a Szíriával szembeni korlátozó intézkedésekről szóló 2013. május 31-i 2013/255/KKBP tanácsi határozatra (1),
   mivel:

               (1)

               A Tanács 2013. május 31-én elfogadta a 2013/255/KKBP határozatot.

               (2)

               A Tanács 2014. október 20-án megállapodott arról, hogy megtiltja a Szíriába szállított sugárhajtómű-üzemanyag és az ahhoz kapcsolódó adalékanyagok kivitelét, mivel azokat az Aszad-rezsim légiereje a polgári lakosság elleni, válogatás nélkül végrehajtott légitámadásokhoz használja fel.

               (3)

               További uniós fellépésre van szükség az említett intézkedések végrehajtásához.

               (4)

               A 2013/255/KKBP határozatot ezért ennek megfelelően módosítani kell,

         ELFOGADTA EZT A HATÁROZATOT:
   1. cikk
   A 2013/255/KKBP tanácsi határozat szövege a következő cikkel egészül ki:

      „7a. cikk
      (1)   Tilos a tagállamok állampolgárai részéről vagy a tagállamok területéről, vagy a tagállamok joghatósága alá tartozó vízi vagy légi járműveket használva a sugárhajtómű-üzemanyag és kifejezetten a sugárhajtómű-üzemanyaghoz létrehozott adalékanyagok eladása, szolgáltatása, transzfere vagy kivitele Szíria számára, függetlenül attól, hogy azok a tagállamok területéről származnak-e vagy sem.
      (2)   Tilos az első bekezdésben említett sugárhajtómű-üzemanyag és az üzemanyag-adalékanyagok eladásához, szolgáltatásához, transzferéhez vagy kiviteléhez kapcsolódó közvetlen vagy közvetett finanszírozás vagy pénzügyi segítség nyújtása, valamint biztosítás és viszontbiztosítás kötése, illetve brókertevékenység folytatása.
      (3)   A tagállamok illetékes hatóságai abban az esetben engedélyezhetik a sugárhajtómű-üzemanyag és az üzemanyag-adalékanyagok Szíria számára történő eladását, szolgáltatását transzferét vagy kivitelét, valamint a közvetlen vagy közvetett finanszírozás, pénzügyi segítség, biztosítás, viszontbiztosítás nyújtását vagy brókertevékenység folytatását, ha a sugárhajtómű-üzemanyag és az üzemanyag-adalékanyagok az ENSZ, illetve a nevében fellépő szervek számára humanitárius célból, így például segély eljuttatása, illetve a segély eljuttatásának elősegítése érdekében – ideértve az egészségügyi felszerelések, élelmiszerek, a humanitárius dolgozók és a kapcsolódó ellátmány, illetve ellátás szállítását –, vagy a Szíriából vagy Szíria egyes részeiből történő evakuálás céljából szükségesek.
      (4)   Az (1) és a (2) bekezdésben említett tilalom nem vonatkozik a kizárólag a Szíriában landoló, nem szíriai polgári légi járművek által felhasznált sugárhajtómű-üzemanyagra és üzemanyag-adalékanyagokra, amennyiben azokat kizárólag arra használják, hogy az azokkal feltöltött légi jármű folytathassa a repülést.
      (5)   Az Unió megteszi az ahhoz szükséges intézkedéseket, hogy meghatározza az e cikk hatálya alá tartozó termékek körét.”

   2. cikk
   Ez a határozat az Európai Unió Hivatalos Lapjában való kihirdetésének napján lép hatályba.

      Kelt Brüsszelben, 2014. december 12-én.

            a Tanács részéről

            az elnök

         S. GIANNINI

      (1)  HL L 147., 2013.6.1., 14. o.


title: 2010/806/EU: Az Európai Parlament és a Tanács határozata ( 2010. december 15. ) az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Spanyolország „EGF/2010/005 ES/Communidad Valenciana Natural Stone” referenciaszámú kérelme)

text:
               28.12.2010

               HU

               Az Európai Unió Hivatalos Lapja

               L 342/18

         AZ EURÓPAI PARLAMENT ÉS A TANÁCS HATÁROZATA
   (2010. december 15.)
   az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Spanyolország „EGF/2010/005 ES/Communidad Valenciana Natural Stone” referenciaszámú kérelme)
   (2010/806/EU)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra (1) és különösen annak 28. pontjára,
   tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre (2) és különösen annak 12. cikke (3) bekezdésére,
   tekintettel az Európai Bizottság javaslatára,
   mivel:

               (1)

               Az Európai Globalizációs Alkalmazkodási Alap (EGAA) azzal a céllal jött létre, hogy kiegészítő támogatást nyújtson a globalizáció hatására a világkereskedelemben bekövetkezett fő strukturális változások következtében elbocsátott munkavállalóknak, és segítse őket a munkaerőpiacra történő visszailleszkedésben.

               (2)

               A 2009. május 1-je után benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat.

               (3)

               A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi.

               (4)

               Spanyolország egyetlen NUTS II. szintű régióban, Comunidad Valencianában (ES52), a NACE Rev. 2. rendszer szerinti 23. ágazatban („Egyéb nemfém ásványi termékek gyártása”) működő 66 vállalatnál történt elbocsátásokra tekintettel 2010. március 9-én kérelmet nyújtott be az EGAA igénybevételére, 2010. május 25-ig pedig további információkkal egészítette ki azt. A kérelem megfelel az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 1 422 850 EUR rendelkezésre bocsátására tesz javaslatot.

               (5)

               Az EGAA-t tehát igénybe kell venni a Spanyolország által benyújtott kérelem alapján történő pénzügyi hozzájárulás folyósítása érdekében,

         ELFOGADTA EZT A HATÁROZATOT:
   1. cikk
   Az Európai Unió 2010. évi általános költségvetésének keretein belül igénybe kell venni az Európai Globalizációs Alkalmazkodási Alapot, hogy az 1 422 850 EUR összeg kötelezettségvállalási és kifizetési előirányzatokban rendelkezésre álljon.
   2. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Strasbourgban, 2010. december 15-én.

            az Európai Parlament részéről

            az elnök

         J. BUZEK

            a Tanács részéről

            az elnök

         O. CHASTEL

      (1)  HL C 139., 2006.6.14., 1. o.

      (2)  HL L 406., 2006.12.30., 1. o.